Document ID: /roh_data/filtered/fineweb-2-filterrobots_roh.jsonl.gz/59885

La pianista chi ha «africanisà» il piano europeic ed il saxofonist chi cun verva lascha chantar seis instrumaint as dedichan a quai chi tils es fich dastrusch, as fatschendan cun las perlas nairas da la tradiziun da Kwela da l’Africa dal Süd e cun quellas dal songbook da l’America dal Nord. Dalander resulta ün ommagi cumplessiv als ideals da plü bod, ün inclin ressenti davant ils gigants musicals – e quai na sainza tschegnar e cun sentimaint per l’agen. Abdullah Ibrahim (da seis temp amo Dollar Brand) es qua, Thelonious Monk nu manca e’l trumbettist Don Cherry cucca eir intuorn la chantunada. Üna saira chi sbuorfla d’allegria, dal gust da sunar, da melodiusità stran-extravaganta – ün fö d’artifice, ün grond imnus al jazz.